Hou misdadigers só uit jou huisFoto ter illustrasie. (Foto: Unsplash) Die meeste Suid-Afrikaners leef in ŉ voortdurende toestand van spanning ongeag waar hulle hulself bevind. Met die hoë misdaadvlakke voel jou tuiste, werksplek en selfs vakansiebestemmings onveilig. Een manier om gemoedsrus by die huis te hê, is om voldoende sekerheidstelsels te installeer, sê Charnel Hattingh, nasionale bemarkings-en-kommunikasiebestuurder by Fidelity ADT. “Goeie huisveiligheid begin deur die kwesbare gebiede van jou eiendom te identifiseer,” sê sy. “Loop om jou eiendom en probeer dinge deur ŉ misdadiger se oë sien. Vra jouself die vrae af: Is my heining voldoende? Hoe maklik kan die hek ontspoor word? Is daar genoeg beligting in en om die huis? Moet ek ŉ beter slot installeer?” Hattingh sê daar is ses algemene maniere waarop misdadigers toegang tot jou eiendom verkry. Dit is deur ŉ hek of ŉ deur se slot oop te dwing, vensters te breek en diefwering oop te dwing, oor mure te klim, elektriese omheinings te deaktiveer en by oop motorhuise wat aan die huis gekoppel is, in te kom. “As ŉ mens na die algemene toegangsmetodes kyk, is dit duidelik dat goeie omheining belangrik is. Dus moet die omheining behoorlike lemmetjiesdraad bevat of jy moet ŉ elektriese omheining met peutersensors hê, asook goeie beligting, ŉ veilige outomatiese hek wat nie ontspoor of mee gepeuter kan word nie, asook ŉ interkomstelsel waarmee jy kan sien wie by die hek is. “Swak omheining spreek boekdele – dit is ŉ aanduiding vir misdadigers dat dit waarskynlik maklik is om by jou huis in te kom,” sê Hattingh. Daar is egter ander maniere om jouself ook te beveilig, sê sy. Hattingh sê dis kommerwekkend dat baie inwoners hulle nie daaraan steur om die huisveiligheid op te skerp nie. Inwoners glo dikwels “as hulle wil inkom, sal hulle, maak nie saak wat nie”. “Dit is nie noodwendig waar nie,” sê sy. “Misdadigers sal waarskynlik nie ŉ huis met behoorlike veiligheid teiken nie; dit is eenvoudig te riskant as hulle net na ŉ makliker teiken kan beweeg.”